Source: http://www.demagog.sk/diskusie/686
Timestamp: 2018-05-20 11:35:33+00:00

Document:
Demagog.sk - Richter a Mihál v relácii V politike
Richter a Mihál v relácii V politike
V politike, 26. novembra 2017. (videozáznam relácie)
V nedeľu 26. novembra boli hosťami relácie V politike minister práce, sociálnych vecí a rodiny Ján Richter (Smer-SD) a nezaradený poslanec NR SR Jozef Mihál. Hlavnými témami diskusie boli výsledky zamestnanosti za mesiac október, vládne nariadenie o minimálnej mzde a príplatky za prácu v noci a cez víkend. Ak chcete vedieť ako presne používali fakty a štatistické údaje, prečítajte si našu analýzu.
„Ja som v tom čase, keď poslanci vyšli s týmto návrhom (na zverejňovanie výšky mzdy v pracovných ponukách,pozn.), povedal, že mi je ten návrh sympatický“
Výrok sa dotýka návrhu zákona o povinnom zverejňovaní základnej zložky mzdy v pracovných zmluvách, čo by prispelo k väščej transparentnosti pracovných ponúk. Obdobný návrh predkladali už na jar 2017 Miroslav Beblavý a Jozef Mihál, parlament ich návrh ale neschválil. Podľa dostupných informácií koaliční poslanci návrh síce neschválili, Richter sa vyjadril v zmysle, že je mu myšlienka sympatická. Výrok hodnotíme ako pravdivý.
V apríli 2017 prišli Miroslav Beblavý a Jozef Mihál s návrhom zákona, ktorý by právnické a fyzické osoby zaväzoval v ponuke práce uviesť údaj o "mzdových podmienkach alebo odmene, ktoré po výbere zamestnanca nesmú byť dojednané v jeho neprospech." (doc., §4) Táto novela zákona neprešla v hlasovaní, kedy v prospech novely hlasovalo 30 poslancov, proti bolo 26 (medzi nimi aj Martin Glváč) a 69 sa zdržalo (medzi nimi aj Ján Podmanický a Ľubomír Petrák).
Pred pár dňami, 10. novembra 2017 navrhli tí istí koaliční poslanci, Ján Podmanický, Martin Glváč a Ľubomír Petrák novelu zákona, ktorá by zamestnávateľa zaväzovala "pri uzatvorení pracovnej zmluvy nesmie so zamestnancom dohodnúť základnú zložku mzdy v nižšej sume, ako je suma základnej zložky mzdy, ktorú zverejnil v ponuke zamestnania podľa osobitného predpisu." (doc. Návrh zákona) Táto novela bola pridelená na prerokovanie príslušným výborom NRSR. Minister práce Ján Richter sa podľa Denníka N k tomuto návrhu zákona vyjadril slovami "Mne je tá aktivita celkom sympatická", ešte na jar 2017. Stalo sa to v relácii V politike v apríli 2017, kedy Richter povedal nasledujúce: "Situácia na trhu práce nás núti, aby sme sa vrátili k problematike, možno aby sme sa začali baviť aj o príplatkoch a aby sme sa prípadne bavili aj o takej tej väčšej transparentnosti, pretože ten, kto to myslí poctivo, nemôže ublížiť, každý jeden zamestnávateľ. To znamená, mne je tá aktivita celkom sympatická. Ale pre mňa je dôležité, aby ku každej jednej zmene, ktorá sa týka jedného sociálneho partnera alebo druhého sociálneho partnera, sa vyjadrili obaja partneri a k tomu je tripartita."
„…tú novelu zákonníka práce nepredstavilo ho ministerstvo, ako vládny návrh, (…) ale že sa to robí (…) cez koaličných poslancov.“
Jozef Mihál naráža na návrh novely Zákonníka práce týkajúci sa povinného zverejňovania mzdy v pracovných ponukách. Podľa údajov na stránke Národnej rady Slovenskej republiky návrh predložili 10. novembra 2017 poslanci SMERu Ján Podmanický, Martin Glváč a Ľubomír Petrák. Výrok preto hodnotíme ako pravdivý.
Spomínaný návrh je súčasťou novely Zákonníka práce, o ktorej sa rokuje v parlamente. K doterajším povinnostiam zamestnávateľa, ktoré sú uvedené v § 62 zákona č. 5/2004 Z. z., tak má pribudnúť veta: „Zamestnávateľ je pri zverejňovaní ponuky zamestnania povinný uvádzať sumu základnej zložky mzdy“ (.rtf, s.4). Novela by mala byť platná od 1. mája 2018.
Denník N upozorňuje na to, že podobný návrh predložili v máji 2017 opoziční poslanci Miroslav Beblavý a Jozef Mihál, avšak parlament ho neschválil. Návrh nepodporili ani vyššie uvedení poslanci SMERu – Ján Podmanický a Ľubomír Petrák sa zdržali hlasovania a Martin Glváč hlasoval proti.
„To bolo zase vlani. Minister Drucker, ale aj vy pán minister, dali ste (cez návrhy koaličných poslancov, pozn.) zrušenie maximálnych základov do zdravotných odvodov a vy zvýšenie vymeriavacích základov do sociálneho poistenia a žiadna tripartita sa skrátka nekonala.“
Novely zákonov o zdravotnom a sociálnom poistení spomenuté poslancom Mihálom boli obe schválené ako pozmeňovacie návrhy koaličných poslancov. Tento výrok preto považujeme za pravdivý.
Dňa 11. októbra 2016 bola v Národnej rade SR schválená novela zákona č. 461/2003 Z. z. o sociálnom poistení v znení neskorších predpisov, ktorou sa zvýšil maximálny vymeriavací základ na platenie sociálnych odvodov. Zákon o sociálnom poistení bol novelizovaný zákonom č. 285/2016 Z. z. Návrh na zvýšenie maximálneho vymeriavacieho základu na platenie sociálnych odvodov bol schválený ako pozmeňujúci návrh koaličného poslanca Jozefa Buriana. Za tento návrh hlasovalo 124 poslanov, proti hlasovali traja poslanci a hlasovania sa zdržalo 15 poslancov.
Zrušenie maximálneho vymeriavacého základu pre výpočet odvodov do zdravotných poisťovní bolo Národnou radou SR schválené novelou zákona č. 580/2004 Z.z. o zdravotnom poistení v znení neskorších predpisov. Spomenuté zrušenie maximálneho vymeriavacého základu bolo schválené
ako pozmeňovací návrh koaličného poslanca, konkrétne návrh Jozefa Valockého (SMER-SD), ktorý bol zahrnutý v spoločnej správe Výboru Národnej rady SR pre zdravotníctvo. V danej správe bolo zahrnutých 25 návrhov, o ktorých sa hlasovalo spoločne.
Podľa rokovacie poriadku Národnej rady Slovenskej republiky (zákon č. 350/1996 Z. z. ) sa návrh zákona prerokúva v troch čítaniach. V druhom čítaní môžu poslanci Národnej rady Slovenskej republiky predkladať pozmeňujúce a doplňujúce návrhy, o ktorých sa hlasuje po ukončení rozpravy. Gestorský výbor môže osobitým uznesením schváliť spoločnú správu výborov, v ktorej navrhne pozmeňujúce a doplňujúce návrhy. O tejto správe sa hlasuje v druhom čítaní po ukončení rozpravy.
Ak návrh na zmenu v zákone predstavuje vláda, teda príslušné ministerstvo, tento návrh prechádza rôznymi štádiami legislatívneho procesu. Spomenuté štádia zahŕňajú rôzne konzultácie a medzirezortné pripomienkové konanie, ktoré poskytujú väčší priestor na diskusiu ako keď je zmena navrhnutá poslancom Národnej rady Slovenskej republiky.
„…od 2012 ubudlo evidovaných mladých nezamestnaných viac ako 50%…“
Výrok poukazuje na klesajúci trend v nezamestnanosti mladých ľudí v období od roku 2012 do 2017. Podľa údajov ÚPSVaR bolo v októbri 2012 registrovaných 3 804 mladistvých a 25 046 absolventov, čo spolu predstavuje 28 850 nezamestnaných mladých ľudí. (xls., október 2012, tab. č. 5) V decembri 2012 bolo ústredím práce evidovaných 3 726 mladistvých a 31 018 absolventov, čiže dokopy 34 744 nezamestnaných mladých ľudí. (xls., december 2012, tab. č. 5) V októbri 2017 bolo na ÚPSVaR evidovaných 1 533 mladistvých a 12 281 absolventov, čo spolu predstavuje 13 814 nezamestnaných mladých ľudí. (xls., október 2017, tab. č. 5) . Z uvedeného vyplýva, že v období december 2012 a október 2017 klesol počet evidovaných mladých nezamestnaných o 60,3 %. Výrok preto hodnotíme ako pravdivý.
„Za uplynulý rok 80 tisíc nad 12 mesiacov evidovaných sa uplatnilo na trhu práce. 30 tisíc extrémne, to znamená, ktorí boli 4 roky evidovaní na úradoch práce, sa tiež uplatnili.“
Štatistiky Ústredia práce, sociálnych vecí a rodiny SR potvrdzujú, že v období október 2016 a október 2017 došlo k poklesu v počte dlhodobo nezamestnaných ľudí o 50 657. Za toto obdobie z evidencie ubudlo viac ako 18 tisíc extrémne dlhodobo nezamestnaných. Ministrom uvedené údaje sa nezhodujú s medziročnou zmenou evidovanou ústredím, preto hodnotíme jeho výrok ako nepravdivý.
Podľa štatistík ÚPSVaR bolo v decembri 2016 evidovaných 276 131 nezamestnaných. Z toho 137 322 bolo evidovaných viac ako 12 mesiacov. Toto číslo zaŕhňa aj 61 881 nezamestnaných nad 4 roky. (xls., dec. 2016, tab.21)
Najnovšie údaje z októbra 2017 hovoria, že na ÚPSVaR bolo evidovaných 200 272 nezamestnaných. Z toho 91 519 nezamestnaných bolo evidovaných dlhšie ako 12 mesiacov, vrátane 44 882 evidovaných viac ako 4 roky. (xls. okt. 2017, tab.21)
Z uvedeného vyplýva, že od decembra 2016 do októbra 2017 klesol počet nezamestnaných nad 12 mesiacov o 45 803 osôb. Počet nad 4 roky evidovaných nezamestnaných osôb klesol o 16 999.
Keď sa porovnávajú údaje za október 2016 a október 2017, ubudlo z evidencie ústredia 50 657 nezamestnaných dlhšie ako 12 mesiacov, počet extrémne dlhodobo nezamestnaných klesol o 18 742.
„…máme zákon o znevýhodnených okresoch už vyše roka… sledujem to, že ak podľa tohto zákona donedávna sme mali na Slovensku 12 takýchto znevýhodnených okresov, čiže okresov s vysokou nezamestnanosťou, dnes je tých okresov už 15, čiže pribudli nám ďalšie 3. Napríklad námatkom spomeniem Bardejov alebo Medzilaborce.“
Zákon o podpore najmenej rozvinutých okresov a o zmene a doplnení niektorých zákonov č. 336/2015 Z. z. má platnosť od 3. decembra 2015. Podľa zoznamu najmenej rozvinutých okresov zverejneného na stránke Ústredia práce, sociálnych vecí a rodiny v roku 2017 pribudli do tohto zoznamu tri okresy: Gelnica, Bardejov a Medzilaborce. Do spomenutého zoznamu je momentálne zapísaných 15 okresov. Tento výrok teda hodnotíme ako pravdivý.
V čase zavedenia tohto zákona patrilo do kategórie najmenej rozvinutých okresov nasledujúcich 12 okresov: Lučenec, Poltár, Revúca, Rimavská Sobota, Veľký Krtíš, Kežmarok, Sabinov, Svidník, Vranov nad Topľov, Rožňava, Sobrance a Trebišov. Podľa zákona č. 336/2015 Z. z Ústredie práce, sociálnych vecí a rodiny SR "zapíše do zoznamu najmenej rozvinutých okresov okres, v ktorom miera evidovanej nezamestnanosti vypočítaná z disponibilného počtu uchádzačov o zamestnanie, ktorú ústredie vykazuje, bola v období za aspoň deväť kalendárnych štvrťrokov počas predcházajúcich dvanástich po sebe nasledujúcich kalendárnych štvrťrokov vyššia ako 1,6-násobku priemernej miery evidovanej nezamestnanosti v Slovenskej republike za rovnaké obdobie".
„Keď chce niekto v Bardejove začať podnikať, tak vlastne platí 208 eur mesačne, na budúci rok dokonca 215 eur mesačne na povinných odvodoch a to pre človeka, ktorý tam vie zarobiť 600 alebo 700 eur brutto, je obrovský úder pod pás.“
Jozef Mihál mal vo svojom výroku na mysli odvody, ktoré platia samostatne zárobkovo činné osoby (SZČO) z príjmov zo svojej živnosti. Minimálna suma, ktorú v roku 2017 mohla SZČO zaplatiť za sociálne a zdravotné poistenie, bola 208,16 eur, v roku 2018 sa táto suma zvýši na 215 eur. Výrok Jozefa Mihála preto hodnotíme ako pravdivý.
Systém sociálneho poistenia v SR upravuje zákon č. 461/2003 Z.z. o sociálnom poistení. Podľa § 2 tohto zákona sa za sociálne poistenie považuje "nemocenské poistenie ako poistenie pre prípad straty alebo zníženia príjmu zo zárobkovej činnosti a na zabezpečenie príjmu v dôsledku dočasnej pracovnej neschopnosti, tehotenstva a materstva; dôchodkové poistenie," ktoré zahŕňa "starobné poistenie a invalidné poistenie; "úrazové poistenie ako poistenie pre prípad poškodenia zdravia alebo úmrtia v dôsledku pracovného úrazu, služobného úrazu … a choroby z povolania; garančné poistenie ako poistenie pre prípad platobnej neschopnosti zamestnávateľa na uspokojovanie nárokov zamestnanca, na úhradu odmeny a výdavkov predbežného správcu … a na úhradu povinných príspevkov na starobné dôchodkové sporenie nezaplatených zamestnávateľom do základného fondu príspevkov na starobné dôchodkové sporenie; a poistenie v nezamestnanosti ako poistenie pre prípad straty príjmu z činnosti zamestnanca v dôsledku nezamestnanosti a na zabezpečenie príjmu v dôsledku nezamestnanosti."
Praktickej stránke výpočtu odvodov SZČO v roku 2017 a 2018 sa vo svojich článkoch venovali portály szcoportal.sk a spravodajský portál pravda.sk V článku, venujúcemu sa povinným odvodom za rok 2017, sa uvádza, že vyššie uvedené formy sociálneho poistenia tvoria 33,15 % z príjmu SZČO. Ďalších 14 % tvoria preddavky na zdravotné poistenie. Platenie sociálnych odvodov je limitované minimálnym vymeriavacím základom, ktorý v roku 2017 predstavoval 441,50 eur a sumou 6 181 eur, ktorá je maximálnym vymeriavacím základom. Preddavky na zdravotné poistenie v prípade SZČO takéto obmedzenia nemajú. Spolu má teda SZČO zaplatiť 47,15 % zo svojho príjmu na sociálne odvody a preddavky na zdravotné poistenie. Podľa tejto metodiky by SZČO, na ktorého sa vzťahuje minimálny vymeriavací základ, mal v roku 2017 platiť odvody a preddavky v súhrnnej výške 208,16 eur.
Rovnako je pravdivé aj Mihálovo tvrdenie o 215 eurách, ktoré predstavujú minimálnu sumu, ktorú musí SZČO mesačne vynaložiť na povinné odvody v roku 2018. Na tento rok predstavujú minimálne mesačné odvody na sociálne poistenie pre SZČO sumu 151,16 eur a minimálny mesačný preddavok na zdravotné poistenie sumu 63,84 eur.
Je nutné dodať, že okrem existujú aj ďalšie osobitné kategórie (ktoré sme neposudzovali), ako študent-živnostník alebo absolvent-živnostník, v prípade ktorých platia iné pravidlá pre platenie odvodov.
„…keď zrátame počet pracujúcich, počet evidovanej na úrade práce, tak zistíme, že oproti celkovému množstvu ľudí, ktorí sú schopní pracovať na Slovensku, ešte kdesi sa polmilióna ľudí stratilo. Tí nie sú ani zamestnaní, ani v evidencii na úradoch práce…“
Ústredie práce, sociálnych vecí a rodiny SR (UPSVaR) eviduje 2 725 838 ekonomicky aktívnych občanov, pričom v októbri 2017 bolo v evidencii nezamestnaných 200 272 osôb. Podľa údajov Sociálnej poisťovne bol počet pracujúcich v októbri 1 953 465. Súčet nezamestnaných evidovaných ústredím a pracujúcich evidovaných poisťovňou je 2 153 737, a teda rozdiel medzi týmto číslom a medzi údajom o ekonomicky aktívnom obyvateľstve je 572 101. Tvrdenie Mihála je pravdivé.
„Evidovaní nezamestnaní mohli predtým pracovať na dohody bez nejakých väčších obmedzení. Jediným obmedzením bola výška zárobku 148 eur mesačne. Tá hranica príjmu sa síce zvýšila na 199 eur mesačne, ale vážnym zásahom bolo to, že evidovaný nezamestnaný môže na dohodu robiť iba 40 kalendárnych dní v roku.“
Zmena zákona o službách zamestnanosti, platná od 1. mája 2017 výrazne sprísnila podmienky výkonu zárobkovej činnosti uchádzačmi o zamestnanie evidovanými na úrade práce. Pred zavedením novely zákona museli uchádzači splniť len jednu podmienku — ich mesačný príjem nemohol presiahnuť 75% sumy životného minima, čo pred májom 2017 predstavovalo sumu 148,57 eur. Od 1. mája 2017 táto hranica príjmu sa zvýšila na životné minimum, teda na sumu 198,09 eura. Najväčšou zmenou je, že uchádzač už nebude môcť pracovať na pracovnú zmluvu na skrátený úväzok ale len na dohody a to maximálne 40 dní v roku. Výrok hodnotíme ako pravdivý.
Od mája 2017 je platná novela zákona o službách zamestnanosti, ktorá zmenila mimo iné aj podmienky zárobkovej činnosti uchádzača o zamestnanie evidovaného na úrade práce. Takýto uchádzač mal predtým možnosť pracovať aj na pracovnú zmluvu na skrátený úväzok. Podľa nových pravidiel evidovaný uchádzač môže podpísať už len dohodu resp. dohodu o vykonaní práce alebo o pracovnej činnosti. Trvanie tohto pracovnoprávneho vzťahu už nesmie presiahnuť súhrne 40 dní v kalendárnom roku. Je nutné pridať, že nakoľko sa jedná o prácu na dohodu, uchádzač môže odpracovať najviac desať hodín týždenne.
Zmenila sa aj maximálna výška odmeny za tento typ zárobkovej činnosti. Do 30. apríla 2017 mesačný príjem občana evidovaného na úrade práce nesmel presiahnuť 75% sumy životného minima — presne 148,57 eur. Tento limit sa zvýšil na životné minimum, teda na sumu 198,09 eura.
„Ak evidovaný nezamestnaný, ktorý získa dohodu, nepredloží tú dohodu deň predtým, ak ona ňu začne pracovať, napríklad preto, lebo sa spíše tá dohoda až ráno pri nástupe do zamestnania, ak ju nepredloží deň dopredu na úrade práce, tak je to dôvod, aby ho z úradu práce nemilosrdne na polroka vyradili…“
Novela zákona o službách zamestnanosti, platná od 1. mája 2017 sprísnila okrem iného aj zamestnávania tzv. "dohodárov" evidovaných na úrade práce. Podľa novely "uchádzač o zamestnanie je povinný predložiť úradu kópiu dohody o práci vykonávanej mimo pracovného pomeru najneskôr deň pred začatím plynutia doby, na ktorú sa táto dohoda uzatvorila". V prípade, ak uchádzač evidovaný na úrade práce poruší túto podmienku, môže ho úrad práce sankčne vyradiť z evidencie na 6 mesiacov. Výrok Mihála hodnotíme ako pravdivý.
Sprísnenie podmienok práce na dohodu pre uchádzačov o zamestnanie evidovaných na úrade práce, ktoré sú platné od mája 2017 odôvodnil minister práce Richter s tým, že "práca na dohodu sa zneužíva" a je potrebné tomu zabrániť.
Podľa stránky ÚPSVaR: "Počas evidencie môže uchádzač o zamestnanie byť v pracovnoprávnom vzťahu na základe dohody o práci vykonávanej mimo pracovného pomeru, ak trvanie tohto pracovnoprávneho vzťahu nepresiahne v úhrne 40 dní v kalendárnom roku u zamestnávateľa,(…) Výška odmeny za vykonávanú činnosť nesmie presiahnuť v úhrne sumu životného minima pre jednu plnoletú fyzickú osobu podľa osobitného predpisu platnú k prvému dňu kalendárneho mesiaca, za ktorý sa preukazuje výška odmeny (v súčasnosti 199,48 €)".
Uchádzač o zamestnanie je povinný predložiť úradu kópiu dohody o práci vykonávanej mimo pracovného pomeru najneskôr deň pred začatím plynutia doby, na ktorú sa táto dohoda uzatvorila. Ak tak neurobí úrad ho môže vyradiť z evidencie sankčne. Ako to presne definuje aj na stránke ÚPSVaR: "úrad znovu zaradí občana do evidencie uchádzačov o zamestnanie najskôr po uplynutí šiestich mesiacov odo dňa jeho vyradenia z evidencie uchádzačov o zamestnanie."
„Keď si porovnáme, keď už pri tých číslach ako klesla nezamestnanosť vo V4, v Poľsku, v Česku, v Maďarsku, tak tam ten pokles nezamestnanosti je rýchlejší ako na Slovensku.“
Stav nezamestnanosti porovnávame na základe údajov Eurostat. Mihál neuviedol presne, aké obdobie sleduje. Pre účely tejto analýzy preto porovnávame zmenu nezamestnanosti v prvom štvrťoku 2016 a druhom štvrťroku 2017. V Maďarsku za toto obdobie došlo k 24,5 % poklesu miery nezamestnanosti, v Poľsku poklesla miera nezamestnanosti o 25,37 %. Najrýchlejšie sa znižovala miera nezamestnanosti v Česku, došlo k poklesu o 28,57 %. Na Slovensku sa znížila nezamestnanosť v najpomalšom tempe, miera nezamestnanosti sa znížila o 20,38 %.Mihálov výrok hodnotíme ako pravdivý.
„Nám pribudlo za to obdobie 250 tisíc nových pracovných miest.“
Údaje o zamesnanosti eviduje Sociálna poisťovňa. Demagog.SK požiadal o vyjadrenie komunikačný odbor ministersva práce aj poisťovňu. Ministerstvo odkazuje na čísla poisťovne za apríl 2012 a október 2017: v apríli 2012 evidovala Sociálna poisťovňa 1 696 655 riadnych zamestnancov a v októbri 2017 ich bolo 1 953 465. Zmena je tak vo výške 256 810 nových pracovných miest. Výrok hodnotíme ako pravdivý.
„…85 tisíc zamestnancov za 10 mesiacov tohto roku na našom trhu práce pribudlo.“
Údaje o zamestnanosti eviduje Sociálna poisťovňa. Demagog.SK požiadal o vyjadrenie komunikačný odbor ministerstva práce, aj poisťovňu. Ministerstvo odkazuje na údaje poisťovne, podľa ktorých poisťovňa evidovala 1 871 192 riadnych zamestnancov v januári 2017, v októbri 2017 bolo v evidencii poisťovne 1 953 465 riadnych zamestnancov. Rozdiel je tak 82 271, toľko nových zamestnancov pribudlo. Napriek nepresnosti hodnotíme výrok Richtera ako pravdivý.
Pokiaľ sa pozrieme na dáta ohľadne nezamestnanosti, ktoré každý mesiac poskytuje Úrad práce, sociálnych vecí a rodiny, od januára 2017 do októbra 2017 sa zmenil počet uchádzačov o zamestnanie pri rovnakom počte ekonomicky aktívneho obyvateľstva z 235 455 na 167 278, čo je rozdiel viac než 68 tisíc ľudí. Vyradenie z evidencie pritom automaticky neznamená, že dané osoby našli prácu.
„…za 10 mesiacov tohto roku na našom trhu práce pribudlo. Hovorím o číslach Sociálnej poisťovne. 55 tisíc viac dohôd.“
V januári 2017 evidovala Sociálna poisťovňa 366 663 dohôd, v októbri 2017 bolo toto číslo na úrovni 408 850, rozdiel tak v tomto momente predstavuje 42 187. Počet dohôd je pritom číslo, ktoré sa mení každý mesiac, aj vplyvom sezóny. V júni 2017 poisťovňa evidovala 421 134 platných dohôd, vtedy ten rozdiel so stavom na začiatku roka skutočne predstavoval 54 471. Ministrove slová tak interpretujeme tak, že za spomínané desaťmesačné obdobie skutočne bol dosiahnutý aj nárast o skoro 55 tisíc. Výrok preto hodnotíme ako pravdivý.
„…čo sa týka samostatne zárobkovo činných osôb, živnostníkov, o 5000 viac evidovaných prostredníctvom Sociálnej poisťovne (za 10 mesiacov tohto roka, pozn.).“
Údaje o zamestnanosti eviduje Sociálna poisťovňa. Demagog.SK požiadal o vyjadrenie komunikačný odbor ministerstva práce, aj poisťovňu. Ministerstvo odkazuje na údaje poisťovne, podľa ktorých Sociálna poisťovňa v januári 2017 evidovala 209 564 SZČO, v októbri 2017 ich bolo 213 811, za 10 mesiacov tohto roka teda pribudlo 4 247 nových SZČO. Číslo uvedené ministrom Richterom v diskusii (5000) je od skutočného údaju väčšie o viac ako 17 % (tolerancia 5 %), výrok teda hodnotíme ako nepravdivý.
„Srbov, Ukrajincov najmä (je medzi zamestnanancami z tretích krajín v SR, pozn.)…“
K októbru 2017 je na Slovensku evidovaných presne 7 618 príslušníkov tretích krajín pracujúcich na našom území. Z celkového počtu 7 618 zamestnancov je 2 360 ukrajinskej národnosti, a 2 628 srbskej národnosti. Treťou najpočetnejšou menšinou sú Vietnamci, ktorých tu pracuje presne 609. Ústredie práce, sociálnych vecí a rodiny SR eviduje aj počet zamestnaných občanov tretích krajín, ktorí sú držiteľmi informačnej karty. V októbri bolo na Slovensku 12 491 takých ľudí. V tejto skupine bolo evidovaných 1 569 Ukrajincov a 8 916 Srbov. Z týchto čísel vyplýva, že Jozef Mihál uviedol pravdivé údaje a výrok preto hodnotíme ako pravdivý.
„Zákon hovorí o istom percent a na základe toho sa zaraďujú tieto okresy medzi tie zvýhodnené a to percento je 1,6 priemeru evidencie nezamestnaných.“
Ján Richter mal na mysli zoznam znevýhodnených, resp. najmenej rozvinutých okresov. Príslušný zákon určuje ako kľúčové kritérium zapísania určitého okresu do tohto zoznamu mieru nezamestnanosti v danom okrese, ktorá musí byť na úrovni aspoň 1,6 — násobku priemernej nezamestnanosti v SR za uplynulý rok. Výrok Jána Richtera hodnotíme ako pravdivý.
Problematiku najmenej rozvinutých okresov v SR upravuje zákon č. 336/2015 Z.z. o o podpore najmenej rozvinutých okresov. Podľa § 3, ods. 3 pís. b) uvedeného zákona Ústredie práce, sociálnych vecí a rodiny SR (ÚPSVaR) "ku dňu zverejnenia informácií o miere evidovanej nezamestnanosti za vykazovaný mesiac, ktorý je posledným mesiacom kalendárneho štvrťroka zapíše do zoznamu najmenej rozvinutých okresov okres, v ktorom miera evidovanej nezamestnanosti vypočítaná z disponibilného počtu uchádzačov o zamestnanie, ktorú ústredie vykazuje, bola v období za aspoň deväť kalendárnych štvrťrokov počas predchádzajúcich dvanástich po sebe nasledujúcich kalendárnych štvrťrokov vyššia ako 1,6-násobku priemernej miery evidovanej nezamestnanosti v Slovenskej republike za rovnaké obdobie." Pokiaľ niektorý z týchto okresov spomínané kritérium prestane spĺňať, ÚPSVaR ho podľa rovnakého odseku zákona zo zoznamu najmenej rozvinutých okresov vymaže.
„…tu mám na konci dopísané rozdiely, október 15 a október 17. Od 6 do 10 % v tých znevýhodnených okresoch, poklesla nezamestnanosť od 6 do 10. Najviac zo všetkých.“
Z pätnástich okresov, ktoré v súčasnosti patria medzi najmenej rozvinuté (resp. znevýhodnené), sa v období október 2015 — október 2017 znížila nezamestnanosť vo všetkých a patria medzi tie, kde nezamestnanosť klesala najrapídnejšie. Nie je však pravda, že sa vo všetkých z nich znížila nezamestnanosť o 6 až 10 percentuálnych bodov. Výrok Jána Richtera preto hodnotíme ako nepravdivý.
Problematiku najmenej rozvinutých okresov v SR upravuje zákon č. 336/2015 Z.z. o o podpore najmenej rozvinutých okresov a o zmene a doplnení niektorých zákonov. Podľa § 3 ods. 3, pís. a) tohto zákona Ústredie práce, sociálnych vecí a rodiny (ÚPSVaR) "vedie zoznam najmenej rozvinutých okresov a zverejňuje ho na svojom webovom sídle." Podľa posledného dostupného údaju z októbra 2017 (.xls) patrí v súčasnosti medzi najmenej rozvinuté nasledovných 15 okresov: Lučenec, Poltár, Revúca, Rimavská Sobota, Veľký Krtíš, Kežmarok, Sabinov, Svidník, Vranov nad Topľou, Gelnica, Rožňava, Sobrance, Trebišov, Bardejov a Medzilaborce. S výnimkou posledných dvoch okresov, ktoré sú v zozname zaradené od 30. septembra 2017 a okresu Gelnica, ktorý sa tam nachádza od 30. júna 2017, sú všetky uvedené okresy v zozname najmenej rozvinutých už od 31. decembra 2015.
Podľa informácií o miere nezamestnanosti, dostupných na webstránke ÚPSVaR, sa v období od októbra 2015 (.zip) do októbra 2017 (.zip) vo všetkých uvedených okresoch znížila miera nezamestnanosti — najviac v okrese Veľký Krtíš, kde ide o pokles 10,28 p.b. Nie je však pravda, že sa vo všetkých týchto okresoch znížila nezamestnanosť aspoň o 6 p.b. Až v siedmich najmenej rozvinutých okresoch sa nezamestnanosť za príslušné obdobie znížila o menej ako 6 percentuálnych bodov — najmenej v okrese Vranov nad Topľou, kde išlo o pokles iba 3,92 p.b.
„… okres Rimavská Sobota, je už pod 20% (miera nezamestnanosti, pozn.)“
Podľa posledných zverejnených údajov o nezamestnanosti na webstránke Ústredia práce, sociálnych vecí a rodiny SR z októbra 2017 (.zip) sa v súčasnosti miera nezamestnanosti v okrese Rimavská Sobota naozaj pohybuje pod úrovňou 20 %, konkrétne ide o 19,83 %. V porovnaní so septembrom 2017 ide o pokles o 0,45 percentuálneho bodu. Okres Rimavská Sobota je okresom s najvyššou mierou nezamestnanosti, druhá najvyššia nezamestnanosť je v okrese Rožňava. Výrok Jána Richtera hodnotíme ako pravdivý.
„my už máme dneska 5 krajov, ktoré sú pod 5 % (miera nezamestnanosti, pozn.). Jeden jediný kraj, zhodou okolností Košický, je 10,1 %“
Podľa poslednej štatistiky miery nezamestnanosti, zverejnenej na webstránke Ústredia práce, sociálnych vecí a rodiny z októbra 2017 (.zip) sa miera nezamestnanosti v piatich z ôsmich krajov SR pohybuje pod úrovňou 5 %. Ide o Žilinský, Nitriansky, Trenčiansky. Bratislavský a Trnavský kraj, v ktorom je aktuálna nezamestnanosť najnižšia v rámci krajov a je na úrovni 2,75 %. Naopak najvyššia miera nezamestnanosti bola v októbri 2017 nameraná v Košickom kraji, kde predstavuje 10,1 %. Výrok Jána Richtera preto hodnotíme ako pravdivý.
„V týchto okresoch (znevýhodnených, pozn.) sú trojnásobne vyššie podpory pri začatí podnikania, to znamená otvorení si živnosti, ako niekde úplne inde…“
Príspevok na samostatnú zárobkovú činnosť je nástrojom aktívnych opatrení na trhu práce na podporu vytvárania pracovných miest formou samozamestnania. Výška príspevku je závislá od priemernej miery evidovanej nezamestnanosti v okrese a je stanovená § 49 zákona č. 5/2004 Z. z. Výška príspevku stanovená predmetným zákonom nedosahuje rozdiel trojnásobku medzi znevýhodnými a ostatnými krajmi. Výrok preto hodnotíme ako nepravdivý.
Zákon č. 5/2004 Z. z. o službách zamestnanosti rozdeľuje výšku príspevku do troch skupín. Podľa.§ 49 ods. 2 pís. a) je v bratislavskom kraji výška príspevku„najviac 2,5-násobok celkovej ceny práce vypočítanej z priemernej mzdy zamestnanca v hospodárstve Slovenskej republiky za prvý až tretí štvrťrok kalendárneho roka, ktorý predchádza kalendárnemu roku, v ktorom sa príspevok poskytuje."
Podľa § 49 ods. 2 pís. b) bodu 1. sa "v okresoch s priemernou mierou evidovanej nezamestnanosti nižšou alebo rovnakou ako je celoslovenský priemer v kalendárnom roku, ktorý predchádza kalendárnemu roku, v ktorom sa príspevok poskytuje je výška príspevku najviac 3-násobok celkovej ceny práce“.
Podľa § 49 ods. 2 pís. b) bodu 2. tretej skupine sa nachádzajú spomínané znevýhodnené okresy – s priemernou mierou evidovanej nezamestnanosti vyššou ako je celoslovenský priemer. Pre tieto okresy je poskytovaný príspevok najviac 4-násobok celkovej ceny práce.
Aktuálne sumy príspevkov k 1. januáru 2017 je vidno v nasledujúcej tabuľke:
„V Čechách je v ich sociálnej poisťovni milión živnostníkov, na Slovensku ich máme necelých 200 tisíc. 5-násobný rozdiel a pritom počet obyvateľov je dvojnásobný rozdiel.“
V Českej republike, ktorá mala k 30. júnu 2017 spolu 10 588 063 obyvateľov, je podľa Českej správy sociálního zabezpečení k 30. septembru 2017 evidovaných 999 102 samostatne zárobkovo činných osôb — živnostníkov (.pdf, s. 1), teda skutočne skoro milión osôb. Podľa údajov, ktoré nám poskytlo Ministerstvo práce, sociálnych vecí a rodiny (na základe čísel evidovaných Sociálnou poisťovňou) bol počet živnostníkov na Slovensku (pričom k 31. decembru 2016 bol počet obyvateľov 5 435 343) v októbri 2017 presne 213 811.
„… sa odbory, ktoré zastupujú zamestnancov vo verejnej správe, dohodli s premiérom na zvýšení miezd o 4,8%“
„138 tisíc je cca zamestnancov na minimálnej mzde a z toho môže byť až do 50% vo verejnej službe…“
V súvislosti s týmto výrokom sme si vyžiadali vyjadrenie priamo od Ministerstva práce, sociálnych vecí a rodiny a taktiež aj od organizácie INESS. MPSVR SR odkazovalo na odhady spoločnosti Trexima, ktoré uvádzajú počet dotknutých zamestnancov spolu 139,1 tisíc. O tom, koľko percent z toho sú zamestnanci vo verejnej službe, nám ministerstvo informáciu neposkytlo. Podľa spolupracovníka organizácie INESS Roberta Chovanculiaka odhad uvedený ministrom Richterom neberie do úvahy, že v SR existuje 6 stupňov minimálnej mzdy a teda minimálnu mzdu poberá viac ľudí, ako minister uvádza. Nakoľko nie je dostupná štatistika o potrebných počtoch (problematické sú najmä štatistiky o počte ľudí vo verejnej službe) a odborné názory sa nezhodujú, výrok hodnotíme ako neoveriteľný.
Ministerstvo práce vo svojom vyjadrení uviedlo následovné: "Podľa posledných údajov z Treximy sa zvýšenie sumy minimálnej mzdy na 480 dotkne cez 72 tis. zamestnancov. Približne 28-tisíc z nich ich pracuje v nepodnikateľskej sfére. V minulom roku, keď sa minimálna mzda zvyšovala o 30 eur mesačne, bolo dotknutých 63,0 tis. zamestnancov. K počtu 72 tis. osôb je potrebné doplniť zamestnancov u SZČO. Pre odhad pomáhajú údaje o vymeriavacích základoch zo Sociálnej poisťovne osobitne za týchto zamestnancov. V minulom roku bolo pod vtedy navrhovanou sumou 435 eur ďalších 58,7 tis. zamestnancov zamestnaných u SZČO.
Ak by nárast počtu zamestnancov pod úrovňou sumy 480 eur u SZČO zodpovedal relatívnemu zvýšeniu počtu zamestnancov u právnických osôb zo 63 tis. na 72 tis. osôb, potom u SZČO možno predpokladať, že zvýšenie na 480 eur sa dotkne cca 67,1 tis. zamestnancov (58,7 tis x 72,0/63,0). Predbežne je teda možné kvalifikovane odhadnúť počet dotknutých zamestnancov spolu na 139,1 tisíc zamestnancov."
Expert z organizácie INESS Chovanculiak uviedol, že minister Richter nebral do úvahy fakt, že na Slovensku existuje 6 stupňov minimálnej mzdy, teda nie je jednoznačne na ktoré presne myslel Richter. Ako dodáva Chovanculiak: "Presné číslo je však pomerne ťažké zistiť, kedže vychádzame len z pásiem vymeriavacého základu na sociálne odvody. Množstvo zamestnancov a dohodárov, ktorí majú mzdu pod minimálnou mzdou však neodpracovali celý mesiac a preto nie je ich možno automaticky zaradiť medzi poberateľov minimálnej mzdy."
„… v súkromnej sfére ten príplatok bude od mája za nočnú 1,38 a cez víkend 2,76 za každú hodinu.“
Príplatky za prácu v noci a cez víkend v súkromnej sfére upravuje Zákonník práce (Zákon č. 311/2001Z.z.). Nočná práca je podľa § 98 ods.1 a ods. 2 práca vykonávaná medzi 22. a 6. hodinou. Nočné príplatky sa týkajú zamestnancov, ktorí vykonávajú práce, ktoré si "…vyžadujú, aby sa pravidelne vykonávali v noci v rozsahu najmenej troch hodín po sebe nasledujúcich, alebo pravdepodobne odpracuje v noci najmenej 500 hodín za rok,"
„Pretože práveže verejná služba doteraz bola riešená príplatkami. To, čo zákonník práce neobsahoval. Konkrétne zákonník práce neobsahoval doteraz napríklad otázky, ktoré sa týkajú víkendových dní, ale verejná služba obsahovala a to je 30% hodinovej sadzby funkčného platu. To mali aj doteraz. 25% hodinovej sadzby funkčného platu aj za noc a takisto 100% čo sa týka hodinovej sadzby za sviatok.“
Vládna koalícia predstavila 28. septembra 2017 nový sociálny balíček, ktorý okrem iného sľubuje zavedenie príplatkov za prácu cez víkendové dni, sviatky a nočnú prácu. Na víkendové príplatky majú podľa súčasnej legislatívy nárok iba zamestnanci verejnej správy, a síce vo výške 30 % hodinovej sadzby funkčného platu. Správne sú aj údaje o výške sadzieb pre príplatky zamestnancov verejnej správy za prácu v noci a počas sviatku. Výrok preto hodnotíme ako pravdivý.
V súčasnosti neukladá Zákonník práce zamestnávateľovi povinnosť vyplácať zamestnancom príplatok za prácu cez víkend, t.j. v sobotu a nedeľu. Vyplácanie príplatkov teda závisí od dohody zamestnávateľa so zamestnancom a môže byť obsiahnuté v pracovnej zmluve.
Návrh zákona o mzdovom zvýhodnení za prácu v sobotu a nedeľu predložili už v januári 2017 poslanci strany OĽaNO. Podľa návrhu mali zamestnanci za prácu v sobotu nárok na mzdové zvýhodnenie v sume najmenej 50 % priemerného zárobku. Za prácu v nedeľu malo zvýhodnenie dosiahnuť najmenej 100 % priemerného zárobku. Daný návrh bol však v prvom čítaní zamietnutý.
Hovorca Ministerstva práce, sociálnych vecí a rodiny SR, Michal Stuška, uviedol pre TASR, že aj bez ukotvenia v Zákonníku práce mnohí zamestnanci dostávajú príplatky za víkendovú prácu, pričom zdôraznil, že „požiadavka, že by napríklad za nedeľu mal byť príplatok, nevyplýva ani z právnych predpisov EÚ či predpisov Medzinárodnej organizácie práce (MOP)."
Nárok na odmeňovanie za prácu cez víkend majú podľa zákona č. 553/2003 Z. z. len zamestnanci vykonávajúci prácu vo verejnom záujme. V § 17 je uvedené, že „zamestnancovi patrí za hodinu práce v sobotu alebo v nedeľu príplatok v sume 30 % hodinovej sadzby funkčného platu."
Podľa § 123 ods.1 Zákonníka práce „zamestnancovi patrí za nočnú prácu popri dosiahnutej mzde za každú hodinu nočnej práce mzdové zvýhodnenie najmenej 20 % minimálnej mzdy v eurách za hodinu podľa osobitného predpisu."
V apríli 2017 predložili poslanci strany OĽaNO návrh na zmenu výpočtu minimálneho mzdového zvýhodnenia za nočnú prácu. Výpočet sa nemal odvíjať od minimálnej mzdy ale od mzdy zamestnanca. Aj tento návrh v rámci prvého čítania neprešiel.
Zamestnanci vo verejnej službe sú na základe § 16 zákona č. 553/2003 Z. z. odmeňovaní za prácu v noci príplatkom vo výške 25 % hodinovej sadzby funkčného platu.
§ 122 ods.1 Zákonníka práce stanovuje, že za prácu počas sviatku zamestnancovi prináleží finančné zvýhodnenie vo výške najmenej 50 % jeho priemerného zárobku.
Podľa § 18 zákona č. 553/2003 Z. z. dostane zamestnanec pri výkone práce vo verejnom záujme za hodinu práce príplatok v sume 100 % hodinovej sadzby funkčného platu.
„…k tomu nášmu premiérovi, ktorý bol ako dobrovoľník v súkromnej fabrike, kde sa vyrábajú automobilové diely. Prosím vás pekne, pán premiér dnes v noci dal návod, ako obchádzať zákonník práce, pretože ak niekto raz vykonáva závislú prácu niekde na linke, kde sa vyrábajú nejaké súčiastky, tak musí mať pracovnú zmluvu, výnimočne dohodu. Na dobrovoľnícku zmluvu sa vo výrobe takéhoto typu robiť nedá.“
„Mzdové náklady zamestnávateľov v priemysle predstavujú v priemere 7% z celkových nákladov.“
Na základe vyjadrenia predsedu Odborového zväzu KOVO, Emila Machynu, môžeme považovať údaje uvedené ministrom práce, Richterom za správne, čiže mzdové náklady zamestnávateľov v priemysle predstavujú približne 7% z ich celkových nákladov. Machyna odkazoval na interné štatistiky jednak OZ KOVO, taktiež firiem, ktoré zastupuje ich zväz. Nakoľko sa jedná o diskrétne informácie, presne štatistiky nemôžu byť zverejnené. Možnosť vyjadriť sa malo aj Ministerstvo práce, ktoré taktiež odkazovalo na interné štatistiky OZ KOVO. Na základe vyjadrenia odborníka výrok hodnotíme ako pravdivý.
„… najviac nadčasov z celej Európskej únie, najviac nočných z celej Európskej únie na Slovensku, veď vlastne až 23% všetkých zamestnancov pôsobí a pracuje aj v noci. Priemer Európskej únie, vrátane Bulharska, Rumunska je 11%“
Slovensko má skutočne najvyšší počet pracujúcich v noci, pričom "aj v noci" pracuje 22,7 % Slovákov. Priemer EÚ je 12, 4 % zamestnancov pracuje "aj v noci". Výrok hodnotíme ako pravdivý.
Štatistiky Európskej komisie uvádzajú, že v roku 2016 na Slovensku pracovalo pravidelne v noci 16,4 % všetkých pracujúcich vo veku od 15 do 63. Je to najvyšší podiel v celej EÚ. Priemer EÚ (28 aj 27) je na úrovni 6,1 %, priemer eurozóny na 6,7 %. Nikdy v noci nepracuje 77,3 % občanov Slovenska, priemer EÚ je 86,1 %.
Aj v noci niekedy pracuje 6,3 % občanov Slovenska, teda celkovo 22,7 % Slovákov pracuje aj v noci. Príležitostne aj v noci pracuje 7,1 % Rumunov a 9,1 % Bulharov – v Rumunsku tak aj v noci pracuje 12,3 %, v Bulharsku 13,2 % pracujúcich. V priemere v EÚ aj v noci pracuje 12,4 % pracujúcich.
„Pomer medzi mzdou na HDP v Slovenskej republike je 36% a zisk je 51% pre zamestnávateľa. Aký je priemer v západnej Európe, použijem tento výraz? No úplne opačný. Mzdy 49% a zisk 36%.“
Minister práce v tomto výroku neuviedol presne, ktorými západnými krajinami porovnáva Slovensko. Údaje, ktoré Richter o rozdelení HDP uviedol, sú v prípade Slovenska správne. Na kompenzáciu zamestnancov ide v priemernej krajine EÚ 47,1 %, zamestnávateľom v priemere zostane 40,8 %. Je pravda, že vo väčšine západných krajín ide na kompenzáciu zamesntnancov vyšší podiel HDP a zamestnávateľom zostane menšia časť, kým u novších členských štátov EÚ je tento trend opačný. Existujú aj výnimku, akou je napríklad Írsko (veľmi vysoký podiel zostane zamestnávateľom, napriek tomu, že je na západe), alebo Estónsko, u ktorého je rozdelenie príjmov podobné tomu, čo Richter spomína. Minister práce hovorí o priemere západoeurópskych krajína preto jeho výrok hodnotíme ako pravdivý.
Podľa štatistiky Eurostatu bola v roku 2016 kompenzácia zamestnanca ako podiel z HDP krajiny v prípade Slovenska 39,3 %. Ide o "celkovú finančnú odmenu, vyplácanú v hotovosti alebo v naturáliách, ktorú vypláca zamestnávateľ zamestnancovi za vykonanú prácu počas zúčtovacieho obdobia." Skladá sa z dvoch častí — mzdy a platy; a "spoločenské príspevky" zamestnávateľa (t.j. odvody), ktoré platí za svojho zamestnanca. Priemer za 28 členských krajín EÚ je 47,1 %, v eurozóne (19 krajín) 47,6 %. V Belgicku ide na kompenzáciu zamestnancov 49,4 %, v Nemecku 50,8 %, v Luxembursku 49,1 %. Nižší podiel ako na Slovensku, ide na kompenzácui zamestnancov v Rumunsku (34,2 %), v Poľsku (38,) a v Írsku (29 %).
Pre zamestnávateľa zostane (gross operating surplus) na Slovensku 51 % HDP. Podľa definície z nariadenia Európskej komisie č. 2700/98 ide o (.doc, s. 9) "prebytok vytvorený prevádzkovými činnosťami po tom, ako boli vyplatené mzdy za vykonanú prácu. Možno ho vypočítať z pridanej hodnoty v cenách výrobných nákladov, od ktorej odpočítame osobné náklady." Priemer za EÚ 28 je 40,8 %, priemer za eurozónu 41.1 %. V niektorých krajinách skutočne je pomer zisku zamestnávateľa okolo hodnoty 36 % HDP, je tomu tak napríklad v Dánsku (33,4 %), Nemecku (39,4 %), Estónsku (36,9 %), Francúzsku (34,9 %), Chorvátsku (36,5 %). Kým vo Švédsku zostane zamestnávateľom úplne najmenej (32,3 %), tak v Írsku u nich zostane až 63,1 % HDP.
Aj keď existujú výnimky, akými je Írsko alebo Estónsko, je možné povedať, že v západných krajinách ide väčší podiel HDP na kompenzáciu zamestnancov a menšia časť zostane zamestnávateľom. Tento trend je opačný u novších členských štátov.
„…pol roka dozadu Podnikateľská aliancia Slovenska robila prieskum medzi Slovákmi, ktorí ostali pracovať po škole alebo vôbec pôsobia a pracujú niekde v krajinách Európskej únie. Pýtali sa za akých okolností kedy budete mať záujem sa vrátiť na Slovensko? Ale odpoveď bola absolútne jednoznačná. No keď tam budú vyššie mzdy.“
Ján Richter sa odvoláva na prieskum Podnikateľskej aliancie Slovenska, ktorý vznikol ešte v roku 2015. Okrem nesprávnej informácie o vzniku prieskumu Richter nesprávne uviedol aj zistenia prieskumu. Ľudia, ktorí pracujú v zahraničí, ako prvotný dôvod pre návrat na Slovensko uviedli rodinnú situáciu, platy boli druhým najčastejším dôvodom. Vyššie mzdy ako primárny dôvod pre návrat na Slovensko označili študenti študujúci v zahraničí. Kvôli faktickým nepresnostiam hodnotíme Richterov výrok ako nepravdivý.
Podnikateľská aliancia Slovenska zverejnila 7. decembra 2015 výsledky prieskumu medzi ľuďmi, ktorí pracujú, alebo študujú mimo Slovenska. Položené otázky sa týkali aj toho, čo by ich presvedčilo vrátiť sa na Slovensko. V prípade študentov sa najčastejšie, v 46 % prípadov, vyskytovala odpoveď "zvýšenie platov na Slovensku". Ako druhý najdôležitejši faktor respondenti uviedli "poriadok a prosperitu na Slovensku", táto odpoveď sa objavila v 39 % prípadov.
Pre ľudí, ktorí v zahraničí už pracujú, pre návrat na Slovensko by bola dôvodom rodinná situácia, uviedlo to 78 % respondentov. Druhým najčastejším dôvodom bolo Richterom spomenuté zvýšenie platov (52 %).
„Štátny podnik Cargo, pred pár dňami vyhlásil, že mení kolektívnu zmluvu. Ruší dobrovoľné príplatky, odmeny, ktoré dával zamestnancom, aby vznikol priestor na vyplatenie tých nových povinných príplatkov.“

References: §4
 § 62
 § 2
 § 3
 § 3
 § 49
 § 49
 § 49
 § 98
 § 17
 § 123
 § 16

§ 122
 § 18